জগদীশচন্দ্র বসুর বাড়ি, রাড়িখালের পুকুর, মেঠোপথ, কড়িফুল, শীতের শিশির, গ্রীষ্মের রোদ, বর্ষার প্লাবন, ফাল্গুনের সবুজ পাতার সৌন্দর্য বারবার বাবার বিভিন্ন লেখায় এসেছে। বাবা রাড়িখাল গ্রামে ছিলেন মাত্র ১৫ বছর। কিন্তু এই ১৫ বছর সময়কালকে আমি দেখেছি তিনি কখনও ভুলতে পারেননি। মাঝে মাঝে আমি তাঁকে জিজ্ঞেস করতাম তাঁর জীবনের কোন সময়টা সুখকর ছিল? অন্যরা হলে হয়তো বলতেন জীবনের মাঝ বয়সের কথা, কারণ এ সময়ই মানুষের জীবনের বেশিরভাগ সাফল্য এসে ধরা দেয়। কিন্তু বাবা বারবার বলতেন রাড়িখালের মাত্র পনের বছর জীবনযাপনই ছিল তাঁর জীবনের সবচেয়ে সুখকর অধ্যায়।